बिजेपि दोलोआ हादरसानि खुंथायाव थानानै फैगौ आसाम बिधान सभानि मोनबा बियाबनि उफ्रा बिसायख’थियाव फोथायनाय गैया नामादि गावसोरनि दोलोनि बिजाथि लोगोसे लोगोयारि दोलोनि बिजाथिफोरा देरहागोन ? फैगौ 30 अक्टबर खालि खुंजानो गोनां गसायगाव, भबानिपुर तामुलपुर, मरियनि आरो थाउरा बिधान सभा बियाबफोरनि उफ्रा बिसायख’थिखौ लानानै आसामनि गिबि मन्थ्रि ड० हिमन्त बिश्व शर्मा आरो बिनि मन्थ्रि आफादनि सोद्रोमाफोरजों लोगोसे मिरु मन्थ्रि थामहिनबा एमपि आरो एमएलएफोरा बिसायख’थिनि फोसावदिंनाय हाबाफारिफोराव गोम-गोम बाहागो लानायनि सायाव सानखांनाय फैदों। फोरमायनांगोनदि गिबि मन्थ्रि ड० हिमन्त बिश्व शर्माआ थांनाय साननैसोयाव आफां आसामनि मोनथाम बियाब गसायगाव, भबानिपुर आरो तामुलपुर बिधान सभा बियाबनि उफ्रा बिसायख’थिनि फोसावदिंनाय हाबाफारिफोराव बाहागो लादों। गसायगाव आरो तामुलपुर बिधान सभा बियाबफोरखौ बिजेपिनि लोगोयारि दोलो इउपिपिएल दोलोनो हगारनानै होदों। गिबि मन्थ्रिआ थांनाय 17 अक्टबराव तामुलपुर, 18 अक्टबराव गसायगाव बिधान सभा बियाबफोराव सानफा थोलो बिसायख’थि फोसावदिंनाय हाबाफारिफोराव बाहागो लादों। बिदिनो 21 अक्टबराव भबानिपुर बिधान सभा बियाबनि माखासे बिसायख’थि फोसावदिंनाय आफादाव बाहागो लानायजों लोगोसे 22 अक्टबराव थाउरा बिधान सभा बियाबावबो बिसायख’थि फोसावदिंनाय हाबाफारियाव बाहागो लाहैदों।